
 
   [image: cover]
 


JOSS WOOD

Isolert fra virkeligheten

Oversatt av Mona Berge

Miniserie: Konger av Cape Town

 


En lidenskapelig natt kan få konsekvenser for livet og snu opp ned på alt … Bli med inn i miniserien Konger av Cape Town. Dette er første del.

Joss Wood elsker bøker og reising, særlig i sørlige Afrika. Hun er gift og mor til to tenåringer og slave for to katter. Hun har jobbet som økonom, men skriver nå på heltid. Hun er medlem av Romance Writers of America og Romance Writers of South Africa.

Lex sto i ankomsthallen på Cape Town International Airport med en iskaffe i den ene hånden og et skilt med Thorpe Industries i den andre. Skiltet var frynsete i kantene, og hun hadde tenkt å lage et nytt, men mellom deltidsjobbene, kjøringen av søstrene hit og dit, overoppsyn med lekser, middagslaging og lesing til eksamen, ble det knapt tid til sånne ting.

Hun blåste en kobberfarget lokk vekk fra øynene. Den rikket seg ikke, så hun måtte bruke lillefingeren til å dra den bak øret. Hun hadde samlet det lange håret i en løs flette, men den var allerede i ferd med å løsne. Hun trengte en klipp, en ansiktsbehandling, en massasje, to millioner dollar …

Hun kikket på den elektroniske tavlen og så på telefonen. Flyet fra London hadde landet for et kvarter siden, så passasjerene burde begynne å komme ut nå.

Hun hadde hentet mange Thorpe Industries-ansatte de siste to årene. Hvem kom hun til å møte denne gangen, tro? Noen ganger var det en som likte å prate, som så seg storøyd rundt og var begeistret for å være i Afrika. Da ble hun bombardert med spørsmål som hun svarte på så godt hun kunne. Andre ganger var det en som satt med blikket klistret til telefonen og ikke sa et ord.

Når det skjedde, fikk hun lyst til å be dem om å slutte å skrolle og se ut av vinduet på det verdensberømte Table Mountain – noen ganger innhyllet i skyer, andre ganger ikke.

Hun ville peke på det vidstrakte havet, vilt om vinteren, rolig om sommeren. Hun ville minne dem på at de befant seg i en av de vakreste byene i verden. Men hun holdt munn og kjørte fordi det var jobben hennes og hun trengte den.

Fleksible, godt betalte jobber vokste ikke på trær.

Lex drakk litt kaffe og håpet at hun ville føle seg litt mer våken snart. Kvelden før hadde hun sovnet ved spisebordet ved to-tiden mens hun leste til eksamen i rettspsykologi. Hun begynte aldri å lese før Nixi og Snow var i seng, og da var hun alltid utslitt. Hun klarte så vidt å holde tritt, men skulle ønske hun hadde hatt tid til å gjøre det bedre og dykke dypere ned i faget. Hun likte ikke å være bare gjennomsnittlig og ikke leve opp til potensialet sitt, men det var bare tjuefire timer i et døgn.

Du gjør så godt du kan. Det er alt noen kan be deg om. Det er alt du kan kreve av deg selv.

Men det føltes fremdeles som om hun balanserte på stram line over et stup. Akkurat nå var linen stram og stødig, og hun visste hvor hun skulle sette føttene. Men hvis det blåste opp, eller noen andre hoppet på linen, kom hun til å miste balansen og falle ned i avgrunnen.

Livet måtte bare tikke og gå sånn som det var uten noen avbrytelser eller forstyrrelser.

Lex så at passasjerene fra London-flyet begynte å komme inn i ankomsthallen. Hun løftet skiltet, tok en slurk kaffe og lurte på hvem hun skulle møte. Den høye blondinen med hvit linbukse? Den nerdete mannen med runde briller? Nei, dette var passasjerene fra første klasse. Det hendte at hun fikk noen sånne, men de fleste hun kom for å hente, fløy enten business eller økonomi.

Det ble et opphold i passasjerstrømmen. Lex skiftet vekten fra den ene foten til den andre og snudde seg rundt.

En høy mann som raget et hode over alle andre og som var kledd i svart fra topp til tå, fanget oppmerksomheten hennes. Hun nøt synet av brede skuldre og smale hofter. Han hadde rullet opp ermene på V-genseren og viste frem solbrun hud og senete underarmer. En bag som så dyr ut, hang over skulderen hans i tillegg til en dataveske.

Han var den kjekkeste mannen hun noensinne hadde sett.

Lex var singel, og det kom hun til å forbli en god stund fremover. Selv om hun hadde hatt tid til et forhold – noe hun ikke hadde – skygget de fleste menn unna når de hørte at hun hadde ansvaret for halvsøstrene sine. Menn likte ikke å bli nedprioritert.

Selv om hun hadde ønsket å ha et forhold – noe hun ikke gjorde – hadde moren hennes hoppet inn og ut av forhold så lenge Lex kunne huske, så hun var kynisk når det gjaldt romantikk. Det var både upraktisk og vanskelig å ha et forhold.

Men denne mannen kunne hun ha funnet tid til når som helst.

Han stoppet og tok opp en telefon fra bukselommen og skulte ned på den. Håret var mørkt og tykt og kortklipt for å holde styr på bølgene. Hun kunne ikke se hva slags farge han hadde på øynene, men nesen var lang, haken firskåren og kinnbena markerte. Han var ikke pen på en konvensjonell måte, men han oste av maskulinitet. Lex måtte smile da en kvinne snudde seg for å se på ham og gikk rett på en bagasjevogn.

Han dro fingrene gjennom håret og så oppgitt ut. Så trykket han på skjermen og holdt telefonen opp til øret. Han så italiensk ut – eller kanskje gresk eller arabisk? Vel, det spilte ingen rolle hvor han var fra. Han ville bli ansett for å være en kjekkas alle steder.

Hun måtte slutte å glo på ham før han tok henne på fersken. Men det var lettere sagt enn gjort å rive blikket vekk fra ham. Akkurat da snudde han seg og stirret rett på henne. Selv om de sto langt fra hverandre, kjente hun blikket hans gli over kroppen. Det var ikke vanskelig å gjette hva han tenkte: rødt, krøllete, langt hår, løse lokker som hang rundt et hjerteformet, fregnete ansikt, en fyldig munn og grønne øyne. Hun var ganske høy og litt for tynn, kledd i svart jeans, bikerboots og en utvasket, svart jeansjakke over en langermet, hvit T-skjorte.

Han verken så vekk eller gikk videre. Lex ble ør av blikket hans, og det sitret i kroppen. Tiltrekningen var som en sterk magnet. Hun hadde hørt om dyrisk tiltrekning, men aldri opplevd det. Han begynte å gå mot henne …

Hva? Kom han hit? Hadde han tenkt å si noe til henne? Hvorfor?

Hun var ute av trening når det gjaldt å snakke med kjekke menn, så nå ble hun nervøs. Det var vanskelig å puste, og hun var tørr i munnen til tross for iskaffen. Hun så seg over skulderen for å se om det kanskje var noen bak henne, og at hun misforsto situasjonen. Men det var ingen der.

Da han kom nærmere, så hun at øynene hans var en fascinerende blanding av brunt og grønt. Skiltet glapp ut av hånden hennes og falt på gulvet. Duften av aftershaven hans og såpe slo mot henne. Han kom rett fra dusjen. Nå så hun at håret hans var fuktig i tuppene. Men han hadde ikke barbert seg. Tykke skjeggstubber dekket haken.

Han var enda mer imponerende på nært hold.

Ta deg sammen, Lex. Ikke si noe dumt nå.

Lex la hodet bakover for å se opp på ham da han snakket til henne.

«Jeg er Cole Thorpe …»

Men før han fikk snakket ferdig, lød en skingrende ringing fra baklommen hennes. Lex skvatt høyt av sin egen ringetone som hun hadde stilt inn sånn at hun hørte den gjennom hele huset. Hun klemte så hardt om kaffekruset at lokket spratt av og kald kaffe sprutet opp i ansiktet hans.

*

Cole var vant til å gå rett fra privatflyet og til en ventende bil. Men ting gikk ikke som de skulle denne dagen. Hadde de gjort det, ville han ha vært halvveis fremme til Thorpe Industries nå. Men siden Gary hadde foreldrepermisjon, måtte han nøye seg med en annen virtuell assistent han hadde funnet gjennom et byrå. Og hittil hadde hun vist seg å være komplett udugelig. Han hadde altfor mange baller i luften til at han kunne tolerere det. Han trengte noen som kunne gjøre livet hans enklere, ikke vanskeligere. Hvor vanskelig kunne det være å sørge for at det sto en bil og ventet når han landet?

Han hadde hengt rundt i ankomsthallen i et kvarter før han ringte noen i selskapet og fikk vite at sjåføren hadde fått beskjed om å vente ved International Arrivals. Hun hadde et skilt, fikk han vite, og hun var trolig kledd i svart. Hun hadde også rødt hår. Da han begynte å lete etter henne, fikk han øye på henne nesten med det samme. Og hun stirret rett på ham. Han ble litt satt ut av utseendet hennes. Håret var ikke bare rødt, det var en kakofoni av farger som minnet om høstløvet i Bukhansan nasjonalpark i Sør-Korea. Og de fregnene … Hun hadde ikke bare et dryss over nesen, men hele ansiktet var dekket av fregner.

Så dette var sjåføren hans. Han trakk på smilebåndet da han så skiltet. Det var opp-ned. Hun var den første kvinnen han hadde vært tiltrukket av på flere måneder. Det siste halvåret hadde vært hektisk, og sexlivet var blitt nedprioritert. Og hun jobbet som sjåfør for Thorpe Industries.

Han flørtet aldri med de ansatte.

Han begynte å bane seg vei gjennom mengden. Hun så på ham mens han gikk, og blikket var vaktsomt. Så skilte hun leppene, og tungespissen kom til syne mellom hvite tenner. Han var erfaren nok til å skjønne at tiltrekningen han følte, ble gjengjeldt. Men dette var det siste han trengte etter alt som hadde skjedd.

Han sa til seg selv at han måtte trekke pusten og samle seg. Han var trøtt, stresset, overarbeidet og nå overreagerte han. Hun var bare en av mange kvinner. Det var ikke noe spesielt ved henne. Ikke hadde han tid til en affære heller. Han hadde et hedgefond å styre, et selskap han ikke ville selge og et liv å gjenoppta. Det hadde stått på pause altfor lenge.

Han skulle bare være i Cape Town en ukes tid, kanskje to.

Han tok de siste skrittene frem til henne og presenterte seg, men ble avbrutt av en tåkelur. Kvinnen skvatt og klemte kaffekoppen så hardt at lokket spratt av. Kald, klissete væske traff ham rett i ansiktet og rant nedover haken til brystet.

Han sto der lammet av sjokk og lurte på om det var noe mer som kunne gå galt. Og så begynte tårene å renne nedover ansiktet på kvinnen.

Han taklet en lang flytur, venting og det å møte en usedvanlig tiltrekkende kvinne. Men tårer taklet han ikke.

*

Telefonen stilnet. Lex lukket øynene og håpet at hun hadde mareritt og snart kom til å våkne. Hun kunne ikke stå her og gråte foran øynene på sjefen, den nye eieren av Thorpe Industries, mannen som indirekte skrev under på lønnsslippen hennes.

Hva i all verden gikk det av henne? Hun gråt aldri. Så hvorfor gjorde hun det nå mens han så på?

Hun lette i skuldervesken etter en pakke papirlommetørklær, fant den og dro ut et med skjelvende fingre. Eller hun prøvde. En solbrun hånd tok varsomt fra henne pakken og holdt den åpen for henne. Hun tørket øynene og var glad for at hun sjelden brukte sminke. Rennende maskara hadde gjort flausen komplett.

Nå skulle hun bare ønske at gulvet kunne åpne seg og sluke henne. Sist hun brast i gråt, var da Joelle hadde bleket håret og endt opp med å se ut som en halvmoden aprikos. Da var hun tretten. Nå var hun dobbelt så gammel og burde klare å styre følelsene.

Hvorfor skjedde det nå? Skyldtes det stress og søvnmangel? Hun og søsteren Addi prøvde å oppdra halvsøstrene, studere og tøye budsjettet til bristepunktet for å holde familien samlet. Hun studerte psykologi. Hun visste at stress alltid kom til uttrykk på den ene eller andre måten, ofte når personen minst av alt ventet det.

Og når man var utslitt, hemmet det kroppens evne til å regulere følelsene. Hun hadde en tendens til å skyve vekk følelsene, sa til seg selv at hun ikke hadde tid til å takle dem. Det måtte vente til hun var litt mer opplagt, til hun var alene og hadde tid. Men hun hadde aldri tid og var sjelden alene.

Men hvorfor begynte hun å gråte foran øynene på Cole Thorpe? Var det fordi hun på et ubevisst plan følte seg som en kvinne igjen og opplevde seksuelt begjær, men visste at det ikke var noe hun kunne gjøre med det? Hadde det fått henne til å innse at hun ikke var en normal singel kvinne, at hun hadde mer ansvar og plikter enn de fleste, at det hendte at hun følte seg fanget og at hun fikk dårlig samvittighet for å tenke det?

Kanskje. Muligens.

Hun kunne ikke gruble over dette nå. Hun måtte redde denne situasjonen før hun fikk sparken. Da ville hun virkelig ha grunn til å gråte.

Idet hun så opp, trakk han opp genseren og blottet en vaskebrettmage. Hun ble stående og måpe og ble varm mellom bena.

Han dro av seg genseren og trakk irritert ned den svarte T-skjorten han hadde under. Så satte han seg på huk, åpnet skinnbagen og tok ut en ny genser, en lysegrå, og tok den på seg. Den svarte genseren dyttet han ned i et hjørne av bagen.

Alt dette skjedde i en voldsom fart. Det kunne ikke ha tatt mer enn et minutt, men Lex hadde følelsen av at hun hadde sett en lang, sexy film. Og nå ville hun spole tilbake.

Hun rakte frem hånden, smilte forlegent og kremtet. «Unnskyld for at jeg sprutet kaffe på deg.»

Han trykket hånden hennes og slapp den som om han hadde brent seg. «Og du er?»

Hun hadde glemt å presentere seg. «Lex Satchell.»

Han nikket og slengte bagen over skulderen. «Jeg har sett nok av denne flyplassen. Nå vil jeg ut herfra. Hvor er bilen?»

«Eh, vi må ned en etasje. Det er ikke langt, men hvis du foretrekker det, kan du vente i hentesonen. Jeg kan ta bagen din.»

«Jeg kan gå. Kom igjen», sa han bryskt da hun ikke reagerte. «Jeg vil sjekke inn på hotellet og stikke innom hovedkvarteret i dag.» Han strente av gårde mot rulletrappen.

Lex fulgte etter og følte seg ør og desorientert. Han var umulig å lese, og hun var nok ikke den første som lurte på hvor hun sto i forhold til denne mannen.

Cole satt i baksetet på selskapets SUV og kikket på den sexy sjåføren sin. Sjåføren, sa han strengt til seg selv. Han måtte slutte å glo på henne, men det var vanskelig å rive blikket vekk fra den vakre profilen og den smekre hånden på rattet. Hun var en dyktig sjåfør som manøvrerte den store bilen lett i den tette trafikken. Blikket hennes flakket mellom bakspeilet og sidespeilene, og han syntes det var vanskelig å få denne kjølige, fattede kvinnen til å stemme overens med kvinnen som hadde grått for bare tjue minutter siden.

Han hadde forstått at det kom overraskende på henne også. Hva hadde utløst det? De hadde vekslet blikk, og han hadde sett at hun var tiltrukket av ham. Han hadde presentert seg, telefonen hennes hadde begynt å ringe og hun hadde sprutet kaffe på ham. Hadde hun blitt redd for at han skulle kjefte på henne og gi henne sparken?

Nysgjerrigheten brant i ham. Han måtte bite i seg spørsmålene. Hun var en av de ansatte. Han hadde ingen rett til å spørre henne ut om det. Den beste måten å vise henne respekt på, var å late som ingenting.

Men det klarte han ikke. Delvis fordi han var nysgjerrig. Det var noe nytt for ham. Folk var som regel ikke interessante nok til at han ble nysgjerrig på dem. Det var også delvis fordi han hadde lyst til å trøste henne.

Trangen til å legge armene rundt henne og beskytte henne mot verden, skremte vettet av ham. Han hadde aldri blitt beskyttet, og selv som barn ble det forventet at han skulle takle alt fra skuffelser til urettferdighet på strak arm. Han var ikke den som godsnakket med folk – han visste ikke hvordan man gjorde det – så denne trangen til å beskytte henne og trøste henne, gjorde ham perpleks.

Han svelget et sukk og så ut av vinduet. De kjørte forbi en fattig forstad. Nå var han i Afrikas sørligste by, i forrige uke hadde han vært i Chicago, to uker tidligere i Hong Kong. I tillegg til å besøke de regionale kontorene til Thorpe Industries, hadde han også ansvaret for et milliardfond.

Snakk om å brenne lyset i begge ender. Nå var det på størrelse med en tommelnegl.

Cole stakk tommelen og pekefingeren innunder solbrillene og presset dem mot øyelokkene. Et bilde av den eldre broren som mediterte i oransje munkekappe dukket opp i hodet.

Tenkte Sam noen ganger på å fly verden rundt i selskapets privatfly, kle seg i dyre dresser eller ha lange arbeidsdager som direktør av Thorpe Industries? Han hadde snudd ryggen til det privilegerte livet som den førstefødte sønnen til Grenville Thorpe, og sluttet seg til et buddhistkloster. Cole lurte på om han angret på det.

Det hadde vært et sjokk da faren døde ett år tidligere. Ikke fordi Cole følte noen sorg. Han hadde aldri kjent mannen. Men fordi Grenvilles hjerteinfarkt hadde stukket kjepper i hjulene for ham og ødelagt planene hans om å ta hevn over faren som hadde ignorert ham hele livet.

I fem år før Grenville døde, eller mer, hadde han i all hemmelighet kjøpt opp aksjer i selskapet faren hadde eid og drevet. Han hadde bare vært noen måneder unna et fiendtlig oppkjøp da Grenville døde av hjerteinfarkt på yachten sin utenfor Amalfi-kysten. Broren Sam hadde arvet hele imperiet.

Cole var ikke nevnt i testamentet, men det kom ikke som noen overraskelse. Siden han ikke hadde noen grunn til å hevne seg på Sam, hadde han trukket seg tilbake for å revurdere planene. Den eneste grunnen til at han hadde skaffet seg så mange Thorpe-aksjer, hadde vært for å se faren inn i øynene og fortelle ham at han ikke kunne bli ignorert eller avvist lenger.

Men døden hadde revet hevnen ut av hendene hans.

Seks måneder etter at faren deres døde, hadde Sam byttet ut Armani-dressen med en oransje munkekappe. Han hadde vært en av verdens mest ettertraktede ungkarer, men fremover skulle han leve et liv i sølibat og spise ett måltid om dagen.

Det var helt greit for Cole, det var ikke hans sak, men hvorfor hadde Sam valgt å overlate hele arven til Cole? Hva faen hadde broren tenkt på?

Cole skulle gjerne ha spurt ham om det, men ifølge advokaten til Sam, som holdt til i London, var han utilgjengelig for øyeblikket. Cole hadde ønsket seg selskapet, så Sam hadde gitt det til ham, hadde advokaten sagt.

Jo da, men ikke på denne måten. Det betydde ingenting for ham når det ikke var en del av hevnplanen. Nå var det bare en klamp om foten hans.

Grenville måtte ha slått hjul i graven da den forgudede førstefødte sønnen sa fra seg hele arven og overlot den til den foraktede og bortviste yngre sønnen. Eller kanskje foraktet ikke var det rette ordet. Man måtte bry seg om noen for å forakte dem. Grenville hadde ikke vært i stand til å samle nok krefter til å hate ham. Han var blitt nedvurdert og avvist.

Telefonen hans ringte. Cole så ned på skjermen og sukket da han så navnet der. Han lot samtalen gå til svareren. Han hadde på et vis også arvet ansvaret for Sams kjæreste Melissa. Nå eide han leiligheten hennes, og han hadde fortsatt å betale en klekkelig sum til henne hver måned.

Han hadde ikke noe imot det. Hun og Sam hadde vært sammen lenge, og hun hadde gått ut fra at de skulle gifte seg en vakker dag. Hun fortjente kompensasjon for traumet broren hadde påført henne. Men den siste tiden hadde media prøvd å spleise dem og behandle dem som et par. Det var kanskje ikke så rart siden de hadde spist middag sammen noen ganger og deltatt i bryllupet til en felles venn, men det var ingenting mellom dem.

Han hadde hatt et par seriøse forhold i tjueårene, men det hadde ikke blitt til noe. Han var ikke noe flink til å være i et forhold. Han skjøv folk vekk når de ville ha følelsesmessig nærhet. Han hadde vokst opp med en følelseskald mor, blitt ignorert av faren og hadde liten kontakt med broren. Han hadde det bedre alene. Når han kom tilbake til London, skulle han gi Melissa et par millioner og overdra skjøtet på leiligheten til henne. Han ville ikke ha noe mer med henne å gjøre.

Forhåpentlig ville det bli like lett å kvitte seg med Thorpe Industries. Han hadde tidlig bestemt seg for at han ville løse opp selskapet og selge verdiene til lokale forretningsfolk. Det var den mest logiske og effektive måten å bli kvitt imperiet på.

Den beste måten å skaffe seg informasjon på, var å møte folk på arbeidsplassen og foreta egne vurderinger. Han hadde brukt mange uker på å reise rundt til alle kontorene og inspisere dem. Han hadde lagt ut Sams leiligheter i London og Hong Kong for salg, solgt yachten hans og det private helikoptret. Kunstsamlingen skulle selges på auksjon om noen måneder. En del av fortjenesten skulle han sette i et fond i tilfelle Sam kom til at han ikke ville være munk lenger. Resten ville han donere til ulike gode formål. Han hadde sine egne leiligheter, kunst og biler – yachter var ikke noe for ham – og han trengte ikke brorens avlagte ting. Han hadde nok av penger selv. Han trengte verken Sam eller faren.

*

Lex kikket i bakspeilet og la merke til det dystre uttrykket hans. Han så så ensom ut …

Selv om hun visste at hun ikke burde gjøre det – sjåfører snakket ikke med direktører – ville hun si noe, men hun visste ikke hva. Det eneste hun visste var at hun ville få ham på andre tanker og i bedre humør. Det var ikke en del av ansvarsområdet hennes, og det kunne godt tenkes at han ville be henne om å passe sine egne saker, men han så så sønderknust ut at det ikke var til å holde ut.

På den andre siden hadde hun allerede tabbet seg ut, og hun ville ikke gi ham en grunn til å si at nå var det nok og gi henne sparken. Så hva skulle hun si? Det kunne ikke være noe personlig. De nærmet seg en sving, og hun visste at bak den svingen så man rett på Table Mountain. Hun kunne peke på det og spørre om han hadde vært her før.

Hun skulle til å åpne munnen da telefonen hennes ringte. Hun regnet med at det var resepsjonisten i Thorpe Industries igjen, men da hun så ned, så hun at det var fra skolen. Hjertet sank i brystet.

Hadde telefonen kommet fra et hvilket som helst annet sted, ville hun ha avvist den. Men dette gjorde henne redd. Hun var nødt til å svare. Cole kom til å overhøre samtalen, men det fikk så være.

Etter tjue sekunder visste hun at jentene hadde det bra, men læreren til Nixi ringte for å minne Lex på at hun hadde lovt å bake tjuefire muffinser til kakelotteriet.

«Og vi må ha dem her før lunsj», sa hun.

«Hva?» Det var første gang Lex hørte om dette. Skolen kom ofte med krav og anmodninger i siste liten, eller så var det hun som ikke fikk med seg alt hele tiden, men tjuefire muffinser på to timer var ingen spøk.

«Jeg sendte en påminnelse for en uke siden.»

Lex krympet seg. Ja, innboksen var full, så hun kunne ha gått glipp av den e-posten. «Beklager, jeg har ikke fått det med meg. Selv om jeg kunne ha stukket innom et bakeri og kjøpt noen, tror jeg ikke at jeg rekker å levere dem i tide.»

«Gjør så godt du kan, Ms. Satchell.» Forbindelsen ble brutt.

Lex kunne ikke skjønne hvordan hun skulle få levert muffins før lunsj. Hun visste ikke om Cole trengte henne mer i dag, og hvis han gjorde det, måtte hun varsle eleven hun underviste i fransk. Hun måtte også levere en oppgave før fem i dag, og den var ikke ferdig. Men hun jobbet for Cole, og hans ønsker kom først. Hun hadde ikke råd til å miste denne jobben.

Hvordan kunne hun ha gått glipp av dette? Hvis hun ikke leverte kakene, kom søstrene til å bli skuffet, men de kom til å akseptere det. Snow og Nixi var så vant til å bli skuffet av Joelle, moren til alle de fem søstrene.

Hun skiftet fil for å kjøre forbi en trailer og overveide å ringe til Addi. Søsteren jobbet også for Thorpe, men Lex visste at hun satt i møter hele dagen og ikke kom til å svare. Under normale omstendigheter ville hun ha spurt assistenten til Addi, Giles, om å ta seg av det, men det kunne hun ikke gjøre nå som sjefen lyttet til samtalene.

Hun ville ikke blinke ut Addi, fordi det var jobben hennes som betalte mesteparten av utgiftene. Lex tok seg av den daglige omsorgen for småsøstrene. Hvis hun og Addi ikke hadde gjort det, ville søstrene blitt skilt fra hverandre og plassert i fosterhjem. Verken hun eller Addi kunne ta seg av dem på egen hånd. Lønnen til Addi gjorde det mulig for dem å bo sammen, og nærværet til Lex ga dem den følelsesmessige stabiliteten verken hun eller Addi hadde hatt da de vokste opp. Men Addi gikk tidlig på jobb og kom sent hjem, så Lex følte seg som en alenemor.

Som tjuetreåring hadde hun vært singel og møtt noen hun trodde kunne være den rette. Addi hadde vært forlovet og skulle gifte seg. Storm, den mellomste søsteren, var nettopp ferdig med skolen. Plutselig, etter sju år uten ett ord, dukket Joelle opp med Nixi og Snow – søstre de aldri hadde møtt, søstre de ikke hadde visst om. Joelle hadde nå fem døtre med fem forskjellige menn. Moren hadde bedt dem om å passe jentene en helg.

De ventet fremdeles på at Joelle skulle komme tilbake til landet.

Bryllupet til Addi ble først utsatt og så avlyst. Kjæresten til Lex hadde stukket av. Historien gjentok seg. Faren til Addi hadde stukket av da Joelle fortalte at hun var gravid. Lex visste ikke engang hvem som var faren hennes. Joelle hadde for vane å dra sin vei når det ble vanskelig.

Lex hadde lært at kjærligheten ikke var til å stole på. For å takle virkeligheten, måtte man bite tennene sammen og holde ut. Kjærligheten var upålitelig og ubrukelig, rett og slett.

GPS-en brøt inn i tankene hennes og opplyste om at hun skulle ta neste avkjørsel. Hun dvelte sjelden ved fortiden siden det ikke hadde noe for seg. Nå var det sånn det var, og ingenting kunne forandre virkeligheten.

To år til så ville hun være ferdig utdannet rettspsykolog, sa hun til seg selv idet hun svingte av fra motorveien. Da ville jentene være litt eldre, og hun kunne se seg om etter en heltidsjobb. Da kunne hun til og med kanskje ha en affære, ha det litt gøy. Enn så lenge måtte hun bare gjøre sitt beste. Det var det eneste hun kunne gjøre. Men noen ganger føltes det som om det slett ikke var godt nok.

«Har du barn?»

Lex møtte blikket hans i speilet. Så han skuffet ut? Nei, det var bare noe hun innbilte seg. Rike, kjekke menn som beveget seg i samfunnets høyeste sirkler, kastet ikke bort tid og krefter på kvinner som henne. Men spørsmålet brøt den anspente stillheten.

«Nei. Kakene er til skolen til søstrene mine.»

«Hvorfor ringte de deg? Hvor er moren deres?»

Lex stoppet for rødt lys og strammet grepet om rattet. «Jeg og søsteren min Addi – hun jobber i ledergruppen i Thorpe – har omsorgen for halvsøstrene våre.»

Hun så noe som minnet om respekt, muligens anerkjennelse, i ansiktet hans. «Døde en eller begge foreldrene deres?»

Det ville ha vært mye enklere å forklare. Det ble grønt lys. Lex tråkket på gassen, men måtte bråbremse da en buss svingte ut foran henne. Det var nære på. Lex tutet iltert, bussen økte farten og hun fikk bare et lite vink fra sjåføren.

«Sjåførene i Cape Town er verdens verste», sa hun til Cole da de nærmet seg hotellet hans. «Men nå er vi snart fremme.»

«Synd», mumlet Cole.

Hva i all verden mente han med det? undret Lex da hun kjørte inn porten til hotellet.

